钦定古今图书集成/理学汇编/经籍典/第051卷 > 上古
## 钦定古今图书集成/理学汇编/经籍典/第051卷 > 上古

### 伏羲氏继天而王受河图画八卦

按：《易系辞。河出图》。

〈图说〉孔安国曰：“《河图》者，伏羲氏王天下，龙马出河，遂则其文以画八卦。”

按：《汉书五行志》。刘歆以为虙羲氏继天而王。受《河图》
则而画之八卦是也。

按古《三坟》，伏羲氏皇策辞曰：“惟天至仁，于草生月。天
雨降河，龙马负图，神开我心。”

按苏嘉庆《河图》九宫法：“五数为中，戴九履一，左三右
七，二四为上，六八为下。”

按《古史考》：“伏羲氏灵龟负河图八卦是也。”

按《易学启蒙》。关子明云。“河图之文。七前六后。八左九
右。邵子曰。圆者星也。历纪之数。其肇于此乎。”盖圆者
河图之数。故羲文因之而造易。

关子明、邵康节皆以十为《河图》，刘牧以九为《河图》。

### 黄帝受河图明休咎

按：《晋书天文志》：“黄帝受《河图》，始明休咎。”

按《宋书符瑞志》：“黄帝游洛水之上，见大鱼，鱼流于海，
得图书焉。龙图出河，龟书出洛，赤文篆字，以授轩辕。”

〈按洛书始于禹朱书所载非今之洪范也且符瑞志多未可信因系正史姑存之以备考〉

按《河图》，挺佐辅黄帝，斋七日，至翠妫之川，大鱼溯溜
而汎，白图，兰叶朱文，以授黄帝，名曰“绿图。”